ትኩረት የሚሹት የምርጫ ቅስቀሳ መልዕክቶችና ተፅዕኖዎቻቸው
የኢትዮጵያ ብሄራዊ ምርጫ ቦርድ ለውይይት ባቀረበው ጊዜያዊ የምርጫ የጊዜ ሰሌዳ እንደሚጠ ቁመው ተፎካካሪ የፖለቲካ ፓርቲዎች በይፋ የምረጡኝ ቅስቀሳ የሚጀምሩት ሚያዚያ 27 ቀን 2012ዓም ነው። ይሁን እንጂ አንዳንድ ተፎካካሪ የፖለቲካ ፓርቲዎች በሚያገኙት መድረክ እያካሄዱ ያለው ቅስቀሳ በምርጫው ፍትሐዊነት፣ ሰለማዊነትና ዴሞክራሲያዊ ሂደት ላይ ከወዲሁ አሉታዊ ተጽዕኖ እያሳደረ ስለመሆኑ በርካቶች ይናገራሉ።የኦሮሞ ፌዴራላዊ ኮንግረስ (ኦፌኮ) በተለይ በሀረር አካባቢ ባደረጋቸው ቅስቀሳዎች ምክንያት ለሚነሳባቸው ወቀሳ የፓርቲው ተቀዳሚ ምክትል ሊቀ መንበር አቶ በቀለ ገርባ ‹‹አጭር ጊዜ በቀረው የምርጫ ጊዜ ቀርቶ ከሦስትና አራት ዓመት በፊትም ቢሆን አንድ ፓርቲ በምርጫው አሸንፋለሁ ብሎ በመነሳቱ ሊኮነን አይገባም። ፓርቲያችን በምርጫው ሰላማዊና ዴሞክራሲያዊ ሂደት ላይ ተጽዕኖ የሚያሳድር እንቅስቃሴ እያደረገ አይደለም›› ሲሉ ይሞግታሉ። የኢትዮጵያ ዜጎች ለማህበራዊ ፍትህ /ኢዜማ/ የህዝብ ግንኙነት ኃላፊ አቶ ናትናኤል ፈለቀ በአቶ በቀለ ገርባ ሀሳብ አይስማሙም። ‹‹ፓርቲ ወክለው የሚወዳደሩ እጩዎች ባልተለዩበት በዚህ ወቅት አስቀድሞ ቅስቀሳ ማድረግ ህዝብን ያሳስታል። የኢትዮጵያ ብሄራዊ ምርጫ ቦርድ ፍትሐዊ፣ ነፃና ገለልተኛ ሆኖ ምርጫውን ለማካሄድ በሚደረገው እንቅስቃሴ አሉታዊ ተጽዕኖ ያሳድራል። ከዚህ አንጻር ጊዜውን ያልተከተለ የምርጫ ቅስቀሳ ፓርቲያቸውን እንደሚያሳስባቸው አመልክተዋል። ብልጽግና ፓርቲ እንደ ገዥ ህግ የማስከበር፤  እንደ ተወዳዳሪም ህግ አክብሮ የመንቀሳቀስ ድርብ ኃላፊነቶችን ይዞ እየሰራ መሆኑን የሚናገሩት ደግሞ የፓርቲው የህዝብና ዓለምአቀፍ ግንኙነት ዘርፍ አስተባባሪ አቶ አወሉ አብዲ ናቸው። ‹‹ቢሮ እንከፍታለን በሚል ሰበብ በአንዳንድ አካባቢዎች በየስቴዲየሙ ወጣቶችን በመሰብሰብ የምረጡኝ ቅስቀሳ የጀመሩ ፓርቲዎች መኖራቸውን፣ከዚህም
ባለፈ ህዝብን ከህዝብ የሚያጋጩ አላስፈላጊ ጽንፍ የወጡ ንግግሮች፣የህዝብን ሀብት በማስፈራራት መውሰድና ሌሎችም ከሥነምግባር ውጭ የሆኑ ኃላፊነት የጎደላቸው ድርጊቶች እየተፈጸሙ በመሆኑ በምርጫው ፍትሐዊነትና ዴሞክራሲያዊነት ላይ ተጽዕኖ እያሳደሩ ነው›› ሲሉ አቶ አወሉ ሁኔታውን ይገልፁታል። ፓርቲያቸው ‹እኛን ምረጡ ሌላ አትምረጡ› የሚል ዘመቻ ውስጥ እንዳልገባ የሚናገሩት አቶ በቀለ፤ ሀሳብ የሚያቀርቡት አካላት በተረዱበት መንገድ ሳይሆን፣ቢሮ ለመክፈት፣ዕድሜው ከ18 ዓመት በላይ የሆነው ሁሉ ፓርቲያቸውን ለመምረጥ እንዲዘጋጅ፣ ድምጹንም እንዲሰጥ፣ በሰላማዊነቱ ላይም እንዳይደራደር፣ በሚቀጥለው ስድስት ወር ጊዜ ውስጥም በህዝብ የተመረጠ መንግሥት ይኖራል በሚል ፓርቲያቸው እየተንቀሳቀሰ እንደሆነ አመልክተዋል። አካሄዱ ለውዝግብም በር እንደሚከፍትና ለቁጥጥርም እንደሚያስቸግር የሚናገሩት አቶ ናትናኤል፤ ‹ምርጫው በትክክል ቢካሄድ ኖሮ እኛ እናሸንፍ ነበር የሚሉ ክሶችን ከወዲሁ ለማመቻቸት ወይም ቀብድ መያዝ የሚመስል አካሄድ አለው ባይ ናቸው። አቶ ናትናኤል ሀገራዊ ምርጫው ኢትዮጵያ ወደ ዴሞክራሲያዊ ሥርዓት ለምታደርገው ጉዞ ቁልፍ መደላድል የምትጥልበት መሆኑ ግንዛቤ ውስጥ ገብቶ ሁሉም ፓርቲ እንቅስቃሴውን በተለይ ደግሞ ወደ ህዝብ የሚያቀርበው ሀሳብ የብጥብጥ እና የግጭት መንስኤ እንዳይሆን በቂ ዝግጅት ማድረግ እንደሚገባ አፅንኦት ሰጥተው ይናገራሉ። ‹‹የምርጫና የሀገር ህግንም በመጣስ እንዲህ ባለ ድርጊት ላይ የሚሳተፉት በምርጫው እንደማያሸንፉ ከወዲሁ ተስፋ የቆረጡ ናቸው። ምናልባትም በመረበሽ ትርፍ ለማግኘት የሚያልሙ ናቸው። እነዚህ አካሄዶች በጊዜ እንዲታረሙ እርምጃ ካልተወሰደ በቅድመ ምርጫና ድህረ ምርጫ ላይ የሚያሳድረው አሉታዊ ተጽእኖ እጅግ አደገኛ ነው። አደገኛነቱም ፍትሐዊ ያልሆነ የጊዜ ክፍፍልና ውድድር እንዳይኖር ያደርጋል›› ሲሉ አቶ አወሉ ያስገነዝባሉ።
‹‹ገዥው ፓርቲ ሳይቀር የብልጽግና ፓርቲ ሀሳብ አሸናፊ እንደሆነ እየተነገረ ፓርቲያቸው ከሌላው በተለየ መታየቱ አግባብነት እንደሌለውና አካሄዱም አንዱ እንደፈለገ እንዲናገር የመፍቀድ፤ ሌላው ደግሞ እንዲታፈን ያደርጋል›› ሲሉ አቶ በቀለ የአቶ አወሉን ሀሳብ ይቃወማሉ። በዲላ ዩኒቨርሲቲ የማህበራዊ ሳይንስ ኮሌጅ የታሪክና ዓለምአቀፍ ጉዳዮች ረዳት ፕሮፌሰሩ ዶክተር አብዱ መሐመድ አሊ እንደሚሉት፤ ገዥው ፓርቲ በቀጥታም ባይሆን በተዘዋዋሪ ለህዝቡ የሰራውን የልማት ሥራ ሲገልጽ ቅስቀሳ ተብሎ ይወሰዳል። እንዲህ ያለ እድሎች እና ክፍተት ቢኖርም ፓርቲዎቹ በምርጫ ቦርድ የተቀመጠላቸውን የጊዜ ሰሌዳና ሜዳ መጣስ ግን አይገባም ሲሉ ይመክራሉ።‹ቤተመንግሥት ገብተን ሀውልት እናቆማለን፣ መንግሥት እንሆናለን› የሚሉ አባባሎች የምርጫ ቅስቀሳ እንጂ ሌላ ሊባል አይችልም።የክልል ምርጫ ጣቢያዎች ገና ባልተደራጁበት፣ የመራጮች ምዝገባም ሳይካሄድና ሌሎችም የሚቀድሙ ተግባራት ሳይከናወኑ ቅስቀሳ ቀድሞ ማካሄድ የፖለቲካ ወድድር ሜዳውን የጣሰ አካሄድ ነው ሲሉም ምሁሩ ይናገራሉ።ፓርቲዎች መወዳደሪያ ሜዳውን በእኩል ለመጠቀም እኩል መራመድ ካልቻሉ በምርጫው ፍትሐዊነት ላይ ተጽዕኖ መፍጠራቸው አይቀርም ይላሉ። ቀድሞ የቀሰቀሰ በሰው ልብ ውስጥ ይገባል። በኋላ ህግ ያከበረው ደግሞ የቱንም ያህል ጥሩ የሆነ አማራጭ ይዞ ቢቀሰቅስ ዕድሉን እኩል ባለመጠቀሙ ፍትሀዊነቱ ጥያቄ ውስጥ ይገባል። ‹‹ፓርቲዎች ወደ መወዳደሪያው ሜዳ ከመግባታ ቸው በፊት ለህጉ ተገዥ መሆን አለባቸው። ተገቢም ነው። አሁን የሚስተዋለው ጨዋታውን የሚፈልግ ግን ህጉን መከተል የማይፈልግ መኖሩን ነው። ችግሩ አንቱ በተባሉ ፖለቲከኞችና የፖለቲካ ምሁራን ስህተት እየተሰራ ነው። የአዋቂ አጥፊ አካሄዶች የኋላቀር ፖለቲካ አካሄድ መሆኑ አብዛኞቻችንን አሳዝኖናል›› ብለዋል ዶክተር አብዱ።‹‹በኢትዮጵያ ፍትሐዊና ዴሞክራሲያዊ ምርጫ ማካሄድ ይቻላል ወይ? ዋልታ ረገጥ አካላት ባሉበት ሁኔታ ምርጫውን ፍትሐዊና ዴሞክራሲያዊ ማድረግ እንችላለን ወይ?›› ለሚለው ጥያቄ ሲመልሱ፤ ‹‹ፍትሐዊና ዴሞክራሲያዊ ምርጫ አካሂደን ከተጋረጠብን ጨለማ እንውጣ በምንልበት ወቅት ጨለማውን ድቅድቅ ማድረግ ተገቢ አይደለም›› ሲሉም መምህሩ ይመክራሉ።አስተያየት ሰጭዎቹ የሚጋሩት መልዕክት አለ፤ ምርጫው ፍትሐዊ፣ ዴሞክራሲያዊና ሰላማዊ እንዲሆን በተለይ የፖለቲካ ፓርቲዎች የአገሪቱን ሕገ ፣መንግሥት እንዲሁም የምርጫ ህጉን በሚገባ ሊጠቀሙ ይገባል። ይሕ ሲሆን የምርጫው ፍትሐዊነቱም ዴሞክራሲያዊነቱም ይረጋገጣል። ይሕ ሲሆን ስጋቱ ይቀንሳል ሲሉ ግምታቸውን አስቀምጠዋል።አዲስ ዘመን ጥር 28/2012ለምለም መንግሥቱ